Reynir Sævarsson , formaður Félags ráðgjafarverkfræðinga ( FRV ) , segir ásókn hins opinbera í lykilstarfsfólk verkfræðistofanna hafa verið að aukast mikið síðustu misserin . Í stað þess að auka umsvifin með því að eiga viðskipti við verkfræðistofurnar sé hið opinbera að fjölga fólki hjá sér . Samkvæmt nýrri könnun sem Samtök iðnaðarins gerðu meðal aðildarfélaga FRV telja 75 prósent þeirra að ráðningar hins opinbera á lykilstarfsfólki hafi aukist til muna á síðustu árum . Þá telja 92 prósent fyrirtækjanna að þetta vegi verulega að samkeppnishæfni þeirra á markaði . „ Þetta er mjög afdráttarlaust og það finna öll fyrirtæki sterklega fyrir þessu . Þetta þýðir bara að það er búið að draga úr okkur tennurnar varðandi það að sækja á erlenda markaði því það þarf mikla reynslu í það , “ segir Reynir . Hann segir það kaldhæðnislegt að stofnanirnar sem taki þessa starfsmenn þurfi mikið á verkfræðistofunum að halda . „ Stóra gildið í því að vera á markaðnum er að við getum unnið fyrir alla . Það er betra að reynsluboltarnir fáu séu á markaðnum þar sem þeir geta hjálpað öllum . Annars getur þekkingin lokast inni á stofnununum . “ Hér sé um þjóðhagslega hagsmuni að ræða . Íslendingar hafi náð miklum árangri frá því um 1960 þegar flóknar framkvæmdir eins og við virkjanir hafi farið af stað . „ Nú erum við meðal þeirra fremstu á Norðurlöndunum í sumu . Þetta hefðum við aldrei getað ef allir hefðu verið fastir inni á einhverjum stofnunum . Nú erum við að taka u-beygju sem er grátlega vitlaust . “ Þá segir Reynir að það hafi verið kannað meðal kollega á hinum Norðurlöndunum hvernig þessi mál væru að þróast þar . „ Þeir kannast ekki við neina svona breytingu hjá sér . Mín upplifun er sú að við séum að ganga í öfuga átt . “